О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у чл. 97. тач. 6. и 15. Устава Републике Србије, према којима Република Србија, између осталог, уређује порески систем и обезбеђује финансирање остваривања права и дужности Републике Србије, утврђених Уставом и законом.

II. РАЗЛОЗИ ЗА ДОНОШЕЊЕ ЗАКОНА

*- Проблеми које би закон требало да реши, односно циљеви који се законом постижу*

Основни разлози за доношење овог закона којим се врше измене и допуне одредаба Закона о пореском поступку и пореској администрацији („Службени гласник РСˮ, бр. 80/02, 84/02 - исправка, 23/03 - исправка, 70/03, 55/04, 61/05, 85/05 - др. закон, 62/06 - др. закон, 61/07, 20/09, 72/09 - др. закон, 53/10, 101/11, 2/12 - исправка, 93/12, 47/13, 108/13, 68/14, 105/14, 91/15 - аутентично тумачење, 112/15, 15/16, 108/16, 30/18, 95/18, 86/19 и 144/20 - у даљем тексту: ЗПППА), садржани су у усклађивању тог закона са одредбама закона који уређује фискализацију.

Наиме, Законом о фискализацији („Службени гласник РСˮ, број 153/20) уређује се предмет фискализације, поступак фискализације преко електронског фискалног уређаја, садржај фискалног рачуна, одређују се обвезници фискализације и уређују друга питања од значаја за фискализацију.

Поред наведеног, разлог за доношење Закона о изменама и допунама ЗПППА (у даљем тексту: Закон) састоји се и у томе што је поједине одредбе ЗПППА неопходно прецизирати, односно извршити правнотехничко усаглашавање, како би се примена ЗПППА реализовала са што мање тумачења и на тај начин допринело бржем спровођењу пореског поступка и ефикаснијем раду пореске администрације, као и већој доследности у његовој примени, и то:

* допуна одредаба ЗПППА које се односе на поступак одлагања плаћања дугованог пореза у смислу олакшавања испуњења обавеза пореским обвезницима, тако што се омогућава одлагање плаћања камате пореским обвезницима који исплате износ главне пореске обавезе у потпуности, као и омогућавања пореским обвезницима који редовно измирују пореске обавезе у поступку одложеног плаћања дугованог пореза, да замене дато средство обезбеђења;
* прецизирање одредаба које регулишу поступак пореске контроле, у смислу терминолошког усклађивања одредаба ЗПППА;
* стварање правног основа којим се омогућује Пореској управи да по службеној дужности подноси пореску пријаву о обрачунатим доприносима за обавезно социјално осигурање за осниваче, односно чланове привредног друштва, уместо пореског обвезника који је пропустио ту радњу, и др.

*- Разматране могућности да се проблеми реше и без доношења закона*

Имајући у виду да су предложена решења законска материја, нема могућности да се циљеви који се желе постићи реше без доношења закона.

*- Зашто је доношење закона најбољи начин за решавање проблема*

Уређивањем ове материје законом даје се допринос правној сигурности и обезбеђује транспарентност у вођењу пореске политике. Наиме, закон је општи правни акт који се објављује и који ствара једнака права и обавезе за све субјекте који се нађу у истој пореско-правној ситуацији, чиме се постиже транспарентност у његовој примени.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Уз члан 1, члан 9. став 2, члан 10. став 1, чл. 11. и 12. овог закона – врши се прецизирање одредаба ради усклађивања са Законом о фискализацији.

Уз члан 2. овог закона – прописује се брисање тачке 5) у члану 16. ЗПППА којом је прописано да Пореска управа, по службеној дужности, из реда пореских саветника или адвоката поставља заступника осумњиченом приликом саслушања због постојања основа сумње да је учинио кривично дело за које је прописана казна затвора од осам година или тежа казна.

Уз чл 3. и 8, члан 9. ст. 1, 3. и 4. и члан 10. став 2. овог закона – прописује се да је порески акт пореско решење, закључак, налог за пореску контролу, позив за пореску контролу, записник о пореској контроли и други акт којим се покреће, допуњује, мења или довршава нека радња у пореском поступку. У складу са наведеним врши се усаглашавање осталих одредаба ЗПППА.

Такође, прописује се да се за састављање допунског записника одреди рок до 30 дана, имајући у виду да је важећи рок од пет дана кратак за сачињавање допунских записника.

Уз члан 4. овог закона –додаје се нови члан 41б ЗПППА из разлога прописивања законског основа за подношење пореске пријаве о обрачунатим доприносима за обавезно социјално осигурање за осниваче, односно чланове привредног друштва, коју по службеној дужности подноси Пореска управа уместо пореског обвезника, односно пореског плаца, у случају када порески обвезник, односно порески платац пропусти да је поднесе у року прописаним законом којим се уређују доприноси за обавезно социјално осигурање.

Уз чл. 5, 6. и 13. овог закона - врши се допуна одредаба члана 74. ЗПППА тако што се омогућује одлагање плаћања преостале дуговане камате и замена средства обезбеђења наплате у поступку одлагања плаћања дугованог пореза.

Наиме, порески обвезник коме је поништен споразум, односно укинуто решењe о одлагању плаћања дугованог пореза, а који након тога своје пореске обавезе измири у износу једнаком или већем од збира целокупног износа главног пореског дуга који је био предмет одлагања и целокупног износа главног пореског дуга по другим основама на дан плаћања, може у року од 30 дана од дана плаћања, поднети захтев за одлагање плаћања преостале камате (без могућности отписа 50% камате) која се односи на измирене обавезе, у складу са одредбама ЗПППА.

Такође, на захтев пореског обвезника коме је одобрено одлагање плаћања дугованог пореза, Пореска управа може извршити замену средства обезбеђења наплате у том поступку, ако је ново средство обезбеђења исте врсте и веће вредности од постојећег средства обезбеђења и ако испуњава прописане услове. Након прибављања доказа да је обезбедио ново средство обезбеђења, у висини дугованог пореза који је предмет одлагања плаћања, Пореска управа у прописаном поступку дозвољава брисање постојећег средства обезбеђења из прописаног регистра, односно враћа пореском обвезнику дато средство обезбеђења.

У складу са наведеним прописују се и прелазне одредбе којима се утврђује да се одредбе Закона које се односе на могућност одлагања плаћања камате, примењују и на дуговани порез који је био предмет поступка одлагања плаћања дугованог пореза који је поништен, односно укинут пре ступања на снагу Закона, односно да се одредбе Закона које се односе на могућност замене средства обезбеђења у поступку одлагања плаћања дугованог пореза, примењују се и на средства обезбеђења у поступку одлагања плаћања дугованог пореза које је одобрено пре ступања на снагу Закона.

Уз члан 7. овог закона - допуњује се члан 114е ЗПППА у смислу да, поред осталог, не застарева и право на намирење доспелих обавеза по основу доприноса за обавезно социјално осигурање путем прекњижавања.

Наиме, одредба члана 114а ЗПППА прописује застарелост права пореског обвезника на повраћај, порески кредит, рефакцију и рефундацију, као и намирење доспелих обавеза путем прекњижавања пореза и повраћај споредних пореских давања, те се у конкретној одредби врши прецизирање у погледу застарелости права на прекњижавање.

Уз члан 14. овог закона - прописује се да овај закон ступа на снагу осмог дана од дана објављивања у „Службеном гласнику Републике Србијеˮ.

IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА

За спровођење овог закона није потребно обезбедити додатна средства у буџету Републике Србије.

V. АНАЛИЗА ЕФЕКАТА ЗАКОНА

1. Кључна питања за анализу постојећег стања и правилно дефинисање промене која се предлаже

1) Који показатељи се прате у области, који су разлози због којих се ови показатељи прате и које су њихове вредности? Да ли се у предметној области спроводи или се спроводио документ јавне политике или пропис? Представити резултате спровођења тог документа јавне политике или прописа и образложити због чега добијени резултати нису у складу са планираним вредностима.

Показатељи који се прате у области пореског поступка и пореске администрације, а који представљају успешност спроведених циљева, огледају се у основним функцијама надлежног пореског органа у наведеном поступку – утврђивање, наплата и контрола јавних прихода на које се примењују одредбе Закона о пореском поступку и пореској администрацији („Службени гласник РСˮ, бр. 80/02, 84/02 - исправка, 23/03 - исправка, 70/03, 55/04, 61/05, 85/05 - др. закон, 62/06 - др. закон, 61/07, 20/09, 72/09 - др. закон, 53/10, 101/11, 2/12 - исправка, 93/12, 47/13, 108/13, 68/14, 105/14, 91/15 - аутентично тумачење, 112/15, 15/16, 108/16, 30/18, 95/18, 86/19 и 144/20 - у даљем тексту: ЗПППА) и многобројни подзаконски акти донети на основу тог прописа.

Опредељење Републике Србије да изгради модерну пореску администрацију која обезбеђује одрживе и предвидиве јавне финансије, произилази из потребе Републике Србије да унапреди функционисање постојеће Пореске управе која ће у свему моћи да одговори изазовима у економском окружењу, у делу прикупљања јавних прихода, како у земљи тако и у свету, у трећој деценији овог века, с једне стране, а с друге стране да у свему подржи изградњу конкурентног и респектабилног пореског окружења, како за домаће тако и за стране инвеститоре.

Усвајање Програма трансформације Пореске управе за период 2021 – 2025. године представља наставак процеса реформе пореске администрације у Републици Србији који је започет пре више година усвајањем Програма трансформације Пореске управе за период 2015 - 2020. године.

Окончање првог Програма трансформације Пореске управе резултирало је значајним растом наплате у посматраном периоду од чак 35,6% у апсолутном износу.

Кључни документи који су сагледавани приликом израде Програма трансформације за период 2021 – 2025. године су Нацрт Програма реформе управљања јавним финансијама за период од 2021 – 2025. године и Програм економских реформи за период од 2021 до 2023. године (ERP) који је Влaдa Рeпубликe Србиje усвojилa 28. jaнуaрa 2021. године. Такође, овај документ је усаглашен са Предлогом стратегије реформе јавне управе у Републици Србији за период од 2021. до 2030. године. Истовремено, приликом израде овог документа, сагледане су и препоруке техничке мисије ММФ-а дате у извештајима, закључно са септембром 2019. године, оцене перформанси Пореске управе коришћењем алата за дијагностичку процену пореских администрација коју користи ММФ (TADAT) из 2016. године, гап анализе за одређене функционалности које су сачиниле независне консултантске институције, али и активности за које је обезбеђено финансирање из зајма Светске банке за модернизацију Пореске управе (TAMP) који је ратификован у мају 2019. године.

Сврха Програма трансформације Пореске управе за период 2021 – 2025. године је да дефинише пут којим ће се доћи до остваривања коначног циља реформе Пореске управе, а то је стварање модерне и ефикасне институције која обезбеђује и има следећа својства:

1. Одрживе и предвидиве јавне финансије,

2. Пореска управа невидљива за пореског обвезника, а присутна и доступна на сваком месту, у сваком тренутку и пружа дигиталну услугу потпуно прилагођену пореском обвезнику,

3. Пореска управа интегрисана у природно, пословно окружење пореског обвезника.

С тим у вези, а имајући у виду скорашњу примену закона који уређује фискализацију (током 2022. године), неопходно је извршити терминолошко усклађивање одредаба ЗПППА са одредбама наведеног закона.

Са друге стране, када говоримо о Закону, показатељи који се прате у области одлагања плаћања дугованог пореза (одлагање плаћања преостале камате која се односи на измирене обавезе, као и замена средства обезбеђења наплате у поступку одлагања плаћања дугованог пореза), а који представљају успешност спроведених циљева, између осталог, јесу могућност пореских обвезника да своја заостала дуговања плате на повољнији начин од прописаног, као и да их плате у највише 60 месечних рата у складу са ЗПППА.

Вредности наведених показатеља се огледају у олакшавању економске ситуације пореских обвезника која је, између осталог, нарочито отежана због епидемије COVID-19, као и у усаглашености ЗПППА са Законом о фискализацији.

Такође, Законом се прописује и законски основ за подношење пореске пријаве о обрачунатим доприносима за обавезно социјално осигурање за осниваче, односно чланове привредног друштва, коју по службеној дужности подноси Пореска управа уместо пореског обвезника, односно пореског плаца, у случају када порески обвезник, односно порески платац пропусти да је поднесе у року прописаним законом којим се уређују доприноси за обавезно социјално осигурање.

Наведеном изменом било би омогућено подношење пореске пријаве – Образац ПП ОД-О, по службеној дужности на истоветан начин као што је прописано подношење Појединачне пореске пријаве о обрачунатим порезима и доприносима по службеној дужности – Образац ППП ПД, у складу са одредбом члана 41. став 9. ЗПППА, како би се створили услови за израду апликативног решења за подношење ове пријаве по службеној дужности.

У том смислу, у складу са наведеним, указујемо да, порески обвезник који не поднесе пореску пријаву у року прописаним законом којим се уређују доприноси за обавезно социјално осигурање казниће се за прекршај у складу са одредбама члана 177. ЗПППА.

2) Који су важећи прописи и документи јавних политика од значаја за промену која се предлаже и у чему се тај значај огледа?

Документ који је од значаја за предложене измене и допуне је ЗПППА и бројни подзаконски акти, као и наведени документи јавних политика.

3) Да ли су уочени проблеми у области и на кога се они односе? Представити узроке и последице проблема.

Заинтересоване стране (порески обвезници ) су указали на проблеме у плаћању дугованог пореза, односно на немогућност благовременог измиривања пореских обавеза, посебно у отежаним условима који су настали услед наведене пандемије.

4) Која промена се предлаже? Да ли је промена заиста неопходна и у ком обиму?

Предлаже се могућност одлагања плаћања преостале камате која се односи на измирене обавезе, као и замена средства обезбеђења наплате у поступку одлагања плаћања дугованог пореза.

Наиме, порески обвезник коме је поништен споразум, односно укинуто решењe о одлагању плаћања дугованог пореза, а који након тога своје пореске обавезе измири у износу једнаком или већем од збира целокупног износа главног пореског дуга који је био предмет одлагања и целокупног износа главног пореског дуга по другим основама на дан плаћања, може у року од 30 дана од дана плаћања, поднети захтев за одлагање плаћања преостале камате (без могућности отписа 50% камате) која се односи на измирене обавезе, у складу са одредбама ЗПППА.

Такође, на захтев пореског обвезника коме је одобрено одлагање плаћања дугованог пореза, Пореска управа може извршити замену средства обезбеђења наплате у том поступку, ако је ново средство обезбеђења исте врсте и веће вредности од постојећег средства обезбеђења и ако испуњава прописане услове. Након прибављања доказа да је обезбедио ново средство обезбеђења, Пореска управа у прописаном поступку дозвољава брисање постојећег средства обезбеђења из прописаног регистра, односно враћа пореском обвезнику дато средство обезбеђења.

Између осталог, наведена измена члана 74. ЗПППА неопходна је ради превазилажења последица насталих услед болести COVID-19.

Са друге стране извршена је измена члана 16. ЗПППА, из разлога што је чланом 74. став 1. тачка 2) Законика о кривичном поступку („Службени гласник РС“, број 72/11...62/21-УС – у даљем тексту: ЗКП) прописано да окривљени мора имати браниоца ако се поступак води због кривичног дела за које је прописана казна затвора од осам година или тежа казна – од првог саслушања, па до правоснажног окончања кривичног поступка, док је чланом 76. став 1. овог закона прописано да ако у таквој ситуацији, бранилац не буде изабран или у току кривичног поступка окривљени остане без браниоца – јавни тужилац или председник суда пред којим се води поступак ће му за даљи ток поступка решењем поставити браниоца по службеној дужности, по редоследу са списка адвоката који доставља надлежна адвокатска комора. Уз наведено, у случају обавезне одбране када се поступак води због кривичног дела за које је прописана казна затвора од осам година или тежа казна, према поменутом члану 76. став 1. ЗКП, само су јавни тужилац или председник суда пред којим се води поступак овлашћени да поставе браниоца по службеној дужности (ако бранилац не буде изабран или у току кривичног поступка окривљени остане без браниоца), односно такво овлашћење нема полиција.

Како Пореска полиција у предистражном поступку поступа у складу са одредбама ЗКП, а имајући у виду наведене законске одредбе, то су се стекли услови да се брише одредба прописана чланом 16. став 1. тачка 5) ЗПППА.

5) На које циљне групе ће утицати предложена промена? Утврдити и представити циљне групе на које ће промена имати непосредан односно посредан утицај.

Циљне групе су порески обвезници који одлажу плаћање дугованог пореза (одлажу плаћање преостале дуговане камате, односно мењају средство обезбеђења у поступку одлагања плаћања дугованог пореза), порески обвезници који су у обавези да подносе пореску пријаву - Образац ПП ОД-О, надлежни порески органи који примењују порески поступак, односно поступак пореске контроле, као и порески органи који примењују ЗПППА који се усклађује са Законом о фискализацији.

6) Да ли постоје важећи документи јавних политика којима би се могла остварити жељена промена и о којим документима се ради?

Не постоје важећи документи јавних политика којим би се могла остварити промена предложена овим законом, пре свега имајући у виду да се, поред усаглашавања ЗПППА са Законом о фискализацији и прецизирања одредаба ЗПППА, ради и о ублажавању економских последица насталих услед болести COVID-19 која се кроз глобалну пандемију појавила у 2020. години.

7) Да ли је промену могуће остварити применом важећих прописа?

Имајући у виду да су предложена решења нормативна материја, нема могућности да се циљеви који се желе постићи реше без доношења закона.

Уређивањем ове материје законом даје се допринос правној сигурности и обезбеђује транспарентност у вођењу пореске политике. Наиме, закон је општи правни акт који ствара једнака права и обавезе за све субјекте који се нађу у истој пореско-правној ситуацији, чиме се постиже транспарентност у његовој примени.

8) Квантитативно (нумерички, статистички) представити очекиване трендове у предметној области, уколико се одустане од интервенције (status quo).

Недоношењем овог закона порески обвезници били би стављени у тежак положај у погледу начина измирења пореских обавеза, као и порески органи који примену ЗПППА треба да ускладе са Законом о фискализацији.

9) Какво је искуство у остваривању оваквих промена у поређењу са искуством других држава, односно локалних самоуправа (ако је реч о јавној политици или акту локалне самоуправе)?

Имајући у виду да се ради о олакшавању и побољшању економског статуса пореских обвезника, у овом тренутку није могуће применити искуство других држава.

2. Кључна питања за утврђивање циљева

1) Због чега је неопходно постићи жељену промену на нивоу друштва? (одговором на ово питање дефинише се општи циљ).

Имајући у виду да се ради о олакшавању и побољшању економског статуса пореских обвезника, неопходно је проблем решити на једнак начин на нивоу друштва, чиме се обезбеђује правна сигурност и транспарентност у вођењу пореске политике.

2) Шта се предметном променом жели постићи? (одговором на ово питање дефинишу се посебни циљеви, чије постизање треба да доводе до остварења општег циља. У односу на посебне циљеве, формулишу се мере за њихово постизање).

Промене које се желе постићи доношeњем овог закона су олакшано плаћање дугованог пореза путем одлагања плаћања преостале камате која се односи на измирене обавезе и омогућавања замене средства обезбеђења наплате у поступку одлагања плаћања дугованог пореза.

Са друге стране, омогућује се и подношење пореске пријаве о обрачунатим доприносима за обавезно социјално осигурање за осниваче, односно чланове привредног друштва, коју по службеној дужности подноси Пореска управа уместо пореског обвезника, односно пореског плаца, у случају када порески обвезник, односно порески платац пропусти да је поднесе у року прописаним законом којим се уређују доприноси за обавезно социјално осигурање.

Такође, као важан циљ доношења овог закона представља терминолошко усклађивање са одредбама закона који уређује фискализацију.

3) Да ли су општи и посебни циљеви усклађени са важећим документима јавних политика и постојећим правним оквиром, а пре свега са приоритетним циљевима Владе?

Доношење закона неопходно је ради превазилажења наведених проблема са којима се суочавају порески обвезници, као и остваривања циљева добре управе кроз афирмацију основних права грађана.

4) На основу којих показатеља учинка ће бити могуће утврдити да ли је дошло до остваривања општих односно посебних циљева?

Имајући у виду циљ овог закона, показатељ успешности требало би да представља усклађеност ЗПППА са Законом о фискализацији, као и ублажавање економске ситуације пореских обвезника и сходно томе, превазилажење датих проблема.

Посебан циљ показатеља учинка јесте уредно измиривање пореских обавеза од стране пореских обвезника.

3. Кључна питања за идентификовање опција јавних политика

1) Које релевантне опције (алтернативне мере, односно групе мера) за остварење циља су узете у разматрање? Да ли је разматрана „status quo” опција?

„Status quo” опција није разматрана, водећи рачуна да је неопходно терминолошко усклађивање ЗПППА са Законом о фискализацији, као и да би недоношењем овог закона порески обвезници били стављени у тежак положај у погледу плаћања пореских обавеза одједном.

Не постоје алтернативне мере за остварење циља имајући у виду да су предложена решења нормативна материја тако да нема могућности да се циљеви који се желе постићи реше без доношења закона.

2) Да ли су, поред регулаторних мера, идентификоване и друге опције за постизање жељене промене и анализирани њихови потенцијални ефекти?

Измена регулаторног оквира је основни услов који је потребно да буде испуњен како би се омогућило стварање адекватне подршке за постизање жељених циљева.

Не постоје друге опције за постизање жељене промене, имајући у виду да је неопходна измена регулаторног оквира с обзиром да су предложена решења нормативна материја.

3) Да ли су, поред рестриктивних мера (забране, ограничења, санкције и слично) испитане и подстицајне мере за постизање посебног циља?

Када говоримо о предложеној мери у поступку одлагања плаћања дугованог пореза, иста представља подстицајну меру.

Наиме, порески обвезници ће имати право на одлагање плаћања преостале камате која се односи на измирене обавезе, као и на замену средства обезбеђења наплате у поступку одлагања плаћања дугованог пореза.

4) Да ли су у оквиру разматраних опција идентификоване институционално

управљачко организационе мере које је неопходно спровести да би се постигли посебни циљеви?

Изабраним моделом одлагања плаћања преостале камате која се односи на измирене обавезе, као и омогућавање замене средства обезбеђења наплате у поступку одлагања плаћања дугованог пореза, односно усклађивањем ЗПППА са Законом о фискализацији, не уводе се организационе, управљачке и институционалне промене.

5) Да ли се промена може постићи кроз спровођење информативно-едукативних мера?

Информисање пореских обвезника и пореских инспектора представљају важне мере које је потребно предузети ради остваривања оптималних резултата овог закона, али се конкретна промена не може постићи само кроз спровођење информативно-едукативних мера.

6) Да ли циљне групе и друге заинтересоване стране из цивилног и приватног сектора могу да буду укључене у процес спровођења јавне политике, односно прописа или се проблем може решити искључиво интервенцијом јавног сектора?

Заинтересоване стране - порески обвезници, као и бројна удружења грађана указали су, пре свега, на проблеме у плаћању дугованог пореза, односно на немогућност благовременог измиривања пореских обавеза у отежаним условима који су настали услед наведене пандемије.

С тим у вези, а имајући у виду да су предложена решења нормативна материја, нема могућности да се циљеви који се желе постићи реше без доношења закона, односно без интервенције надлежног пореског органа.

7) Да ли постоје расположиви, односно потенцијални ресурси за спровођење идентификованих опција?

Надлежни порески органи имају капацитет за спровођење изабраног модела одлагања плаћања преостале камате која се односи на измирене обавезе, као и за замену средства обезбеђења наплате у поступку одлагања плаћања дугованог пореза.

8) Која опција је изабрана за спровођење и на основу чега је процењено да ће се том опцијом постићи жељена промена и остварење утврђених циљева?

Предложени модел омогућава одлагање плаћања преостале камате која се односи на измирене обавезе, као и замену средства обезбеђења наплате у поступку одлагања плаћања дугованог пореза. На овај начин ће се пореским обвезницима помоћи да лакше превазиђу финансијске проблеме настале услед последица болести COVID-19.

Наведеном опцијом ће се постићи жељена промена у смислу олакшавања финансијске ситуације пореских обвезника.

4. Кључна питања за анализу финансијских ефеката

1) Какве ће ефекте изабранa опцијa имати на јавне приходе и расходе у средњем и дугом року?

Као што смо већ рекли, а имајући у виду циљ овог закона, који представља усклађивање одредаба ЗПППА са Законом о фискализацији, као и ублажавање економске ситуације пореских обвезника – прописано решење може имати позитивне ефекте на јавне приходе у дужем року.

2) Да ли је финансијске ресурсе за спровођење изабране опције потребно обезбедити у буџету, или из других извора финансирања и којих?

За спровођење овог закона није потребно обезбедити средства у буџету Републике Србије.

3) Како ће спровођење изабране опције утицати на међународне финансијске обавезе?

/

4) Колики су процењени трошкови увођења промена који проистичу из спровођења изабране опције (оснивање нових институција, реструктурирање постојећих институција и обука државних службеника) исказани у категоријама капиталних трошкова, текућих трошкова и зарада?

/

5) Да ли је могуће финансирати расходе изабране опције кроз редистрибуцију постојећих средстава?

/

6) Какви ће бити ефекти спровођења изабране опције на расходе других институција?

/

5. Кључна питања за анализу економских ефеката

1) Које трошкове и користи (материјалне и нематеријалне) ће изабрана опција проузроковати привреди, појединој грани, односно одређеној категорији привредних субјеката?

Предметни закон не би требало да створи трошкове пореским обвезницима, напротив, најзначајнија корист за пореске обвезнике јесте финансијско растерећење које ће бити омогућено одлагањем плаћања преостале камате која се односи на измирене обавезе, као и замену средства обезбеђења наплате у поступку одлагања плаћања дугованог пореза.

Да ли изабрана опција утиче на конкурентност привредних субјеката на домаћем и иностраном тржишту (укључујући и ефекте на конкурентност цена) и на који начин?

Финансијске погодности које предложени модел одлагања плаћања дугованог пореза пружа су значајне, с обзиром да се омогућава одлагање плаћања преостале камате која се односи на измирене обавезе, као и замена средства обезбеђења наплате у поступку одлагања плаћања дугованог пореза и на тај начин се утиче на конкурентност привредних субјеката на домаћем и иностраном тржишту.

3) Да ли изабране опције утичу на услове конкуренције и на који начин?

Изабрани модел одлагања плаћања преостале камате која се односи на измирене обавезе, као и замене средства обезбеђења наплате у поступку одлагања плаћања дугованог пореза нема утицаја на услове конкуренције.

4) Да ли изабрана опција утиче на трансфер технологије и/или примену техничко-технолошких, организационих и пословних иновација и на који начин?

/

5) Да ли изабрана опција утиче на друштвено богатство и његову расподелу и на који начин?

/

6) Какве ће ефекте изабрана опција имати на квалитет и статус радне снаге (права, обавезе и одговорности), као и права, обавезе и одговорности послодаваца?

Као што смо рекли, циљ овог закона представља, поред усклађивања одредаба ЗПППА са Законом о фискализацији и ублажавање економске ситуације пореских обвезника и сходно томе, превазилажење датих проблема.

Ефекти на радну снагу се огледају у томе што ће олакшана финансијска ситуација пореских обвезника позитивно утицати и на одржавање запослености, као и на бољи положај радне снаге.

6. Кључна питања за анализу управљачких ефеката

1) Да ли се изабраном опцијом уводе организационе, управљачке или институционалне промене и које су то промене?

Изабраним моделом одлагања плаћања преостале камате која се односи на измирене обавезе, као и замене средства обезбеђења наплате у поступку одлагања плаћања дугованог пореза, не уводе се организационе, управљачке и институционалне промене.

2) Да ли постојећа јавна управа има капацитет за спровођење изабране опције (укључујући и квалитет и квантитет расположивих капацитета) и да ли је потребно предузети одређене мере за побољшање тих капацитета?

Постојећа јавна управа има капацитет за усклађивање одредаба ЗПППА са Законом о фискализацији, као и за спровођење изабраног модела одлагања плаћања преостале камате која се односи на измирене обавезе, као и замене средства обезбеђења наплате у поступку одлагања плаћања дугованог пореза.

Такође, новим чланом 41б ЗПППА омогућава се подношење пореске пријаве – Образац ПП ОД-О, по службеној дужности на истоветан начин као што је прописано подношење Појединачне пореске пријаве о обрачунатим порезима и доприносима по службеној дужности – Образац ППП ПД, у складу са одредбом члана 41. став 9. ЗПППА, како би се створили услови за израду апликативног решења за подношење ове пријаве по службеној дужности, што неће изазвати додатне трошкове усклађивањем постојећег апликативног решења са новопрописаним.

Да ли је за реализацију изабране опције било потребно извршити реструктурирање постојећег државног органа, односно другог субјекта јавног сектора (нпр. проширење, укидање, промене функција/хијерархије, унапређење техничких и људских капацитета и сл.) и у којем временском периоду је то потребно спровести?

За реализацију изабраног модела одлагања плаћања преостале камате која се односи на измирене обавезе, као и замене средства обезбеђења наплате у поступку одлагања плаћања дугованог пореза, није потребно извршити реструктурирање постојећег државног органа нити било ког другог субјекта.

3) Да ли је изабрана опција у сагласности са важећим прописима, међународним споразумима и усвојеним документима јавних политика?

Изабрани модел одлагања плаћања преостале камате која се односи на измирене обавезе, као и замене средства обезбеђења наплате у поступку одлагања плаћања дугованог пореза је у сагласности са важећим прописима.

4) Да ли изабрана опција утиче на владавину права и безбедност? Да ли изабрана опција утиче на одговорност и транспарентност рада јавне управе и на који начин?

5) Које додатне мере треба спровести и колико времена ће бити потребно да се спроведе изабрана опција и обезбеди њено касније доследно спровођење, односно њена одрживост?

Најважнији сегмент предложеног модела одлагања плаћања преостале камате која се односи на измирене обавезе, као и замене средства обезбеђења наплате у поступку одлагања плаћања дугованог пореза јесте редовно плаћање рата одложеног дугованог пореза. Додатне мере се огледају у спровођењу поступка принудне наплате уколико порески обвезник у периоду одлагања не измири рату.

7. Кључна питања за анализу ризика

1) Да ли је за спровођење изабране опције обезбеђена подршка свих кључних заинтересованих страна и циљних група? Да ли је спровођење изабране опције приоритет за доносиоце одлука у наредном периоду (Народну скупштину, Владу, државне органе и слично)?

Потреба за одлагањем плаћања преостале камате која се односи на измирене обавезе, као и замене средства обезбеђења наплате у поступку одлагања плаћања дугованог пореза предмет је континуираног интересовања заинтересованих лица. Током претходног периода, порески обвезници су се суочили са економским проблемима који су настали као последица болести COVID-19.

С тим у вези, спровођење изабране опције представља приоритет за доносиоце одлука у наредном периоду.

2) Да ли су обезбеђена финансијска средства за спровођење изабране опције? Да ли је за спровођење изабране опције обезбеђено довољно времена за спровођење поступка јавне набавке уколико је она потребна?

/

3) Да ли постоји још неки ризик за спровођење изабране опције?

/

Информације о спроведеним консултацијама:

С обзиром на то, да су предложене измене неопходне у погледу примене ЗПППА и подзаконских аката који уређују порески поступак, извршене су консултације са Пореском управом, као релевантним органом државне управе од које је добијено позитивно мишљење.

Одредбама члана 41. став 3. Закона о планском систему Републике Србије („Службени лист РС”, број 30/18) прописано је да се на органе државне управе сходно примењује члан 37. тог закона у погледу контроле спровођења анализе ефеката прописа пре њиховог усвајања од стране Владе, за све законе и друге прописе којима се битно мења начин остваривања права, обавеза и правних интереса физичких и правних лица.

Указујемо да током поступка доношења, Закон због свог садржаја, односно природе предложених измена и допуна, није био предмет других консултација у складу са чланом 44. став 2. Уредбе о методологији управљања јавним политикама, анализи ефеката јавних политика и прописа и садржају појединачних докумената јавних политика („Службени лист РС”, број 8/19).